|  |  |  |
| --- | --- | --- |
| ­­­­­­­­­­­**COMISIA****NAŢIONALĂ DE INTEGRITATE** **A REPUBLICII MOLDOVA** |  | **НАЦИОНАЛЬНАЯ****АНТИКОРРУПЦИОННАЯ КОМИССИЯ****РЕСПУБЛИКИ МОЛДОВА** |

MD-2068, mun. Chişinău, str. Alecu Russo,1

Tel.(373 22) 820 601, fax (373 22) 820 602, [www.cni.md](http://www.cni.md), e-mail:info@cni.md

**ACT DE CONSTATARE**

**Nr. 03 / 234**

mun. Chișinău  16 iunie 2016

 Comisia Națională de Integritate în componența membrilor: Anatolie Donciu – Președinte, Victor Strătilă – Vicepreședinte, Leonid Morari, Dumitru Prijmireanu, Vera Lupu, în prezența dlui Țugulea Ion, examinînd rezultatele controlului *privind eventuala încălcare a regimului juridic al incompatibilităților*, admisă de către **dl. Țugulea Ion, vicepreședintele raionului Nisporeni, IDNP 0970605862229,** adoptă prezentul act de constatare.

 În temeiul prevederilor pct. 4 lit. a) din Regulamentul Comisiei Naționale de Integritate, aprobat prin Legea nr.180 din 19.12.2011, al Ordinului Președintelui CNI nr. 27 din 10.08.2015 și al art. 11 al Legii nr. 1264-XV din 19.07.2002 *privind declararea şi controlul veniturilor şi al proprietății persoanelor cu funcţii de demnitate publică, judecătorilor, procurorilor, funcționarilor publicii şi a unor persoane cu funcție de conducere*, s-a realizat verificarea prealabilă a declarațiilor de interese personale și cu privire la venituri și proprietate pentru anul 2014, a dlui Țugulea Ion, vicepreședinte al raionului Nisporeni.

Totodată, în cadrul verificării prealabile s-a stabilit că dl. Țugulea Ion figurează în baza de date „Acces”, disponibilă CNI în calitate de administrator la SRL „Firma Ionel”, cod fiscal 1015609000510, data înregistrării 15.10.1993.

Întru elucidarea aspectelor menționate, Comisia a dispus inițierea controlului privind eventuala încălcare a regimului juridic al incompatibilităților, în privința dlui Țugulea Ion, vicepreședintele raionului Nisporeni, aprobînd în acest sens procesul verbal nr. 03/80 din 17.03.2016.

Sub aspect procedural, conformîndu-se prevederilor pct. 44 al Regulamentului Comisiei Naționale de Integritate, aprobat prin Legea nr. 180 din 19.12.2011, Comisia a informat dl. Țugulea Ion prin scrisoarea nr. 03/686 din 21.03.2015 despre inițierea procedurii de control, concomitent fiindu-i explicate drepturile conform pct. 48 al Regulamentului menționat.

De menționat că dl. Țugulea Ion a prezentat documente și explicații de rigoare necesare efectuării controlului.

În temeiul pct. 46 al Regulamentului menționat, Comisia a solicitat autorităților competente informațiile și documentele necesare pentru realizarea controlului.

*Examinarea documentelor prezentate Comisiei în cadrul controlului atestă următoarele:*

 Conform Deciziei Consiliului Raional Nisporeni, nr. 6/4.1 din 08.07.2015, dl. Țugulea Ion a fost ales în funcția de vicepreședinte al raionului Nisporeni.

 Prin urmare, dl. Țugulea Ion deține calitatea de subiect al declarării conform prevederilor art.3 lit. a) al Legii nr. 16 din 15.02.2008 *cu privire la conflictul de interese*, fiind vicepreședinte al raionului, căruia i se aplică dispozițiile Legii nr. 199 din 16.07.2010 *cu privire la statutul persoanelor cu funcţii de demnitate publică*, Legii nr. 768 din 02.02.2000 *privind statutul alesului local* și Legii nr. 436 din 28.12.2006 *privind administraţia publică locală.*

Declarațiile de interese personale și cu privire la venituri și proprietate pentru anul 2014, au fost depuse de către dl. Țugulea Ion, pe propria răspundere, la 23.07.2015.

 Potrivit bazelor de date „Acces” și „Fisc”, Societatea cu Răspundere Limitată „Firma Ionel” a fost fondată și înregistrată la 03.12.1993 cu capitalul social în mărime de 1000 lei, deținînd anterior codul fiscal nr. 87128, ulterior reînregistrată la 11.03.2015 cu codul fiscal nr. 1015609000510.

 În calitate de administrator și fondator cu cota – parte în valoare de 50 %, ce constituie 500 lei figurează dl. Țugulea Ion.

 Conform răspunsului Inspectoratului Fiscal Principal de Stat nr. 26-10/1-11-16822/3610 din 12.05.2016, drept urmare a demersului CNI nr. 03/1132 din 28.04.2016, contribuabilul „Firma Ionel” nu a prezentat organului fiscal declarații, informații, calcule, note informative sau alte documente, pentru perioada fiscală a anului 2015.

 Bazele de date „Fisc” și „CNAS” nu dispun de informații privind activitatea și veniturile SRL „Firma Ionel”, pentru anii 2014 – 2015.

 În cadrul controlului, dl. Țugulea Ion a explicat următoarele :*„…Firma Ionel” SRL a fost înregistrată în anul 1993 și pînă în prezent nu a activat. În anul 2015 a fost invitat la Casa Teritorială de asigurări sociale și i-a fost solicitat să reînregistreze această firmă, ceia ce a și făcut la Camera Înregistrării de Stat din Ungheni. Atunci a fost analizată situația pentru a porni procedura de lichidare a întreprinderii, dar deoarece partenerul fondator nu se află pe teritoriul Republicii Moldova mai mult de 5-6 ani, această procedură nu a fost posibilă.*

 *După ce a fost sesizat de CNI, a venit la Camera Înregistrării de Stat din Ungheni (șef, dnul Marian Babici, tel. 023623927) pentru a analiza suplimentar posibilitatea de a lichida „Firma Ionel” SRL.*

 *Pe adresa electronică „artene.mihai.xd@ gmail.com” de către Camera Înregistrării de Stat a fost expediată, la rugămintea sa, o cerere către partenerul fondator Artene Ion, care se află în Germania, pentru a expedia prin poștă consimțămîntul de a porni procedura de lichidare a „Firma Ionel” SRL și odată cu primirea răspunsului va fi inițiată procedura dată.”.*

 Pornind de la prevederile art.19 al Legii nr. 16 din 15.02.2008 *cu privire la conflictul de interese*, incompatibilităţile privind funcţiile publice sînt cele stabilite prin Constituţia Republicii Moldova, prin legile ce reglementează activitatea autorităţilor publice în care persoanele ce deţin funcţii de demnitate publică sau funcţii publice îşi desfăşoară activitatea, prin prezenta lege, prin legislaţia în domeniul serviciului public, prin legile privind statutul alesului local, privind administraţia publică locală, privind combaterea corupţiei şi protecţionismului, precum şi prin alte legi.

 La rîndul său, conform alin. 1, art. 12 al Legii nr. 199 din 16.07.2010 *cu privire la statutul persoanelor cu funcţii de demnitate publică*, demnitarul nu este în drept să desfășoare orice altă activitate remunerată, cu excepţia activităţilor didactice şi ştiinţifice.

 Totodată, în baza lit. e), alin., art. 7 al Legii nr. 768 din 02.02.2000 *privind statutul alesului local*, mandatul alesului local este incompatibil cu alte cazuri stabilite prin lege, inclusiv cele prevăzute la art. 84 al Legii nr. 436 din 28 decembrie 2006 privind administraţia publică locală.

 Potrivit alin. 1, art. 84 al Legii nr. 436 din 28.12.2006 *privind administraţia publică locală*, preşedintele şi vicepreşedintele raionului, guvernatorul unităţii teritoriale autonome cu statut juridic special, preşedintele şi vicepreşedinţii adunării populare a unităţii teritoriale autonome cu statut juridic special, primarii şi viceprimarii, pe parcursul mandatului lor, nu au dreptul să deţină alte funcţii retribuite sau să cumuleze o altă funcţie, prin contract sau acord, în întreprinderi străine sau întreprinderi şi organizaţii mixte, în întreprinderi, instituţii şi organizaţii cu orice formă de organizare juridică, cu excepţia activităţilor ştiinţifice, didactice şi de creaţie.

 Conform, lit. a), alin. 5, art. 5 al Legii nr. 768 din 02.02.2000 *privind statutul alesului local*, mandatul preşedintelui, vicepreşedintelui raionului şi viceprimarului încetează înainte de termen în caz de incompatibilitate a funcţiei.

 În baza alin. alin. 1, 2 al art. 8 al aceleiași Legi, *alesul local care se află în unul din cazurile de incompatibilitate prevăzute la art.7 din prezenta lege va demisiona din funcţia incompatibilă cu mandatul deţinut sau îşi va depune mandatul în termen de 30 de zile de  la apariţia incompatibilităţii. În cazul în care preşedintele, vicepreşedintele raionului, viceprimarul nu respectă prevederile privind încetarea incompatibilităţii, consiliul care l-a ales va decide, la şedinţa imediat următoare, ridicarea mandatului alesului local respectiv, iar în caz de neadoptare a deciziei în cauză, ridicarea mandatului alesului local se va decide pe cale judiciară, la iniţiativa oficiului teritorial al Cancelariei de Stat sau la sesizarea Comisiei Naționale de Integritate.*

 De menționat că dl. Țugulea Ion nu a întreprins nici o măsură în termenul 30 zile, de la 08.07.2015, numirea în funcție de vicepreședinte al raionului Nisporeni, prevăzut de legislație, pentru soluționarea situației de incompatibilitate.

 Astfel, analizînd circumstanțele descrise prin prisma art. 19 al Legii nr. 16 din 15.02.2008 *cu privire la conflictul de interese,* art. 12 din Lege nr. 199 din 16.07.2010 *cu privire la statutul persoanelor cu funcții de demnitate publică*, art. 84 al Legii nr. 436 din 28.12.2006 *privind administraţia publică locală,* **se constată încălcarea** regimului juridic al incompatibilității de către dl. Țugulea Ion, vicepreședinte al raionului Nisporeni, exprimată prin exercitarea funcției de administrator al SRL ,,Firma Ionel”.

 Totodată, Comisia reține faptul că conform explicațiilor și documentelor prezentate de dl. Țugulea Ion în cadrul controlului, ultimul împreună cu asociatul Artene Ion au demarat procedura de lichidare a SRL „Firma Ionel”.

 În conformitate cu prevederile pct. pct. 27, 28, 52 și 53, 57, 58 ale Regulamentului Comisiei Naționale de Integritate, aprobat prin Legea nr. 180 din 19.12.2011, Comisia,

**DISPUNE:**

1. Constatarea încălcării regimului juridic al incompatibilităților de către dl. Țugulea Ion, vicepreședintele raionului Nisporeni;
2. Clasarea cauzei pe motivul soluționării stării de incompatibilitate;
3. Comunicarea Actului de constatare dlui Țugulea Ion;

**Președintele Comisiei**

**Naționale de integritate Anatolie DONCIU**